Helsinki City Half

Helsinki City Half (aiemmin nimillä "Helsinki Puoli Maraton" ja "Helsinki City Run") on Suomen Urheiluliiton järjestämä puolimaraton (21,0975 km), joka on lajissaan suurin kilpailu Suomessa. Se järjestettiin ensimmäisen kerran vuonna 1994. Vuodesta 2018 kilpailu on ollut osa Helsinki City Run -tapahtumakokonaisuutta, jossa samana päivänä juostaan myös muita matkoja, kuten maraton eli Helsinki City Marathon sekä viiden kilometrin juoksu.
Vuonna 2012 puolimaratonilla oli mukana noin 16 000 juoksijaa 45 eri maasta. Osallistujista naisia oli 43 prosenttia. Vuonna 2013 osallistujia oli 17 569, mikä teki siitä Suomen kaikkien aikojen suurimman ajanotollisen juoksutapahtuman. Vuonna 2016 kilpailuun osallistui 13 000 juoksijaa ja vuonna 2024 yli 9 000. Vuoden 2013 ennätys ja samalla valtakunnallinen juoksutapahtumaennätys ylitettiin toukokuussa 2025, kun tapahtumapäivään eri matkoille osallistui yhteensä 20 170 juoksijaa. Koko Helsinki City Run -tapahtuman juoksumatkoista puolimaraton on suosituin.
Nimi.
Alun perin vuonna 1994 kilpailu tunnettiin nimellä Helsinki Puoli Maraton. Sittemmin kilpailusta käytettiin nimitystä Helsinki City Run. Vuoden 2026 kilpailua varten sille luotiin kuitenkin uusi nimi Helsinki City Half. Järjestäjät katsoivat uuden nimen kuvaavan selkeämmin sitä, että kyse on nimenomaan puolimaratonista. Nimeä Helsinki City Run alettiin sen sijaan käyttää koko tapahtumakokonaisuudesta, ja se korvasi vuonna 2018 käyttöönotetun nimen Helsinki City Running Day. Vuodesta 2026 alkaen tapahtuma järjestetään kaksipäiväisenä niin, että lyhyemmät matkat juostaan perjantaina ja yli viiden kilometrin pituiset matkat lauantaina.
Reitti.
Reitillä on useita huoltopisteitä, joissa tarjoillaan vettä ja urheilujuomaa. Juoksun maksimiaika on lähdöstä riippuen noin 3–4 tuntia. 
Vanha reitti.
Puolimaratonin alkuperäinen reitti alkoi Vauhtitieltä, joka sijaitsee Eläintarhan kentän ja Olympiastadionin kupeessa. Reitti kiersi Töölönlahden ympäri Alppilan ja Kallion kautta keskuspuistoon. Sen jälkeen reitti kulki Ruskeasuolle ja Pikku Huopalahteen, josta juostiin keskuspuiston kautta Olympiastadionille. 
Uudemmat reitit.
2017–2019.
Vuoden 2017 reitti alkoi Mäntymäentieltä ja jatkui Hesperianpuiston ja Töölönlahdenpuiston kautta Baanaa pitkin Ruoholahteen. Ruoholahdesta juostiin Lapinlahden, Töölön, Meilahden, Pikku Huopalahden ja Haagan kautta keskuspuistoon. Keskuspuistosta palattiin remontissa olleen Olympia­stadionin sijaan Töölön jalkapallostadionille.
Vuoden 2018 reitillä juostiin Mäntymäentieltä Mannerheimintietä pitkin Pikku Huopalahteen sekä Munkkiniemen, Kuusisaaren, Lehtisaaren ja Kaski­saaren kautta Lauttasaareen ja Ruoholahteen. Baanaa, Hesperian puistoa ja Vauhtitietä pitkin juostiin keskuspuistoon, ja reitti päättyi jälleen Töölön jalkapallostadionille. Vuoden 2019 reitti toisti edellisen, mutta keskuspuiston osuus jätettiin pois ja mukaan otettiin Meilahti.
2020–.
Vuonna 2020 päivitetty puolimaratonin reitti mukaili vuoden 2017 reittiä Ruoholahteen asti, josta jatkettiin Lapinlahden sijaan Lauttasaareen sekä Kaski­saaren, Lehtisaaren ja Kuusisaaren kautta Munkkiniemeen ja Meilahteen. Meilahdesta reitti jatkui Pikku Huopalahden kautta keskuspuistoon ja Olympiastadionille. Vuoden 2021 reitti oli samankaltainen kuin edeltävänä vuonna, mutta Meilahden ja Pikku Huopalahden osuus oli aiempaa lyhyempi. Sen sijaan reittiin kuului lenkki Ullanlinnassa ja Kaivopuistossa.
Vuoden 2022 juoksureitistä poistettiin Ullanlinna ja Kaivopuisto, ja reittiä pidennettiin Pikku Huopalahden pohjoisosiin asti. Muutoksella vähennettiin nousuja ja raitiokiskoilla juoksua. Vuoden 2023 reittiä varten vähennettiin nousuja entisestään viemällä linjaus Niemenmäen kohdalla lähemmäs Pikku Huopalahden rantaa. Vuonna 2025 reitin alkupää siirrettiin Hesperianpuistosta ja Töölönlahdenpuistosta Mannerheimintielle, oopperatalon ja Eduskuntatalon väliselle osuudelle.
Kritiikki.
Vuoden 2013 kilpailu järjestettiin 4. toukokuuta. Tapahtuman jälkien siivous ja liikennejärjestelyt herättivät arvostelua. Reitti todettiin tarkastusmittauksessa alimittaiseksi, sen jälkeen kun reitin pituudesta oli herännyt epäilyksiä.